text: Nyt psykiatrisk byggeri står klar
  21 august 2014 kl. 14.48
  Torsdag indvies den 6100 kvadratmeter store udbygning til det psykiatriske hospital Spangsbjerg i Esbjerg. Nøgleordet for de nye bygninger er sammenhæng.
  Der er blevet mere plads til både patienter og personale på det psykiatriske hospital, Spangsbjerg, i Esbjerg. I alt er der blevet om- og udbygget for ca. 250 millioner kroner.
  Udbygningen i Esbjerg betyder, at der kommer ekstra 6.100 kvadratmeter. Derudover har håndværkerne renoveret og moderniseret yderligere 6.000 kvadratmeter af de eksisterende bygninger.
  Med renoveringen bliver der plads til tre nye døgnafsnit med i alt 48 pladser, én indgang for akutte patienter og en ny sportshal. Sengekapaciteten udvides med fire ekstra sengestuer, så der totalt set vil være 97 døgnpladser i Esbjerg.
  